title: Mayestrato
text: Este articlo ye sobre a comarca aragonesa d'o Mayestrato. Ta atros emplegos se veiga Mayestrato (desambigación).
  
  Lo Mayestrato ye una comarca aragonesa situata en la provincia de Teruel. Muga a lo norte con lo Baixo Aragón, a l'ueste con Andorra-Sierra d'Arcos, Cuencas Meneras y Comunidat de Teruel, a lo sud con Gúdar-Chabalambre y a l'este con la provincia de Castillón.
  
  Ye una comarca artificial que responde un poquet a criterios historicos, pero no a cheograficos, Castellot tiene más relación y millor comunicación con Alcorisa y Calanda que con Cantaviella (capital d'a comarca), con muitos menos habitants. Mesmo lo nombre Mayestrato ye discutible.
  
  Historia 
  Los lugars de lo Mayestrato fuoron por un regular lugars baixo a churisdicción d'ordens melitars, primero de los Templers y, dimpues de la suya disolución, os Hespitalers. Manimenos Aliaga, que teneba comanda espitalera s'ha aliniato con las Cuencas Meneras en la comarcalización actual; Allepuz yera de la Comunidat de Teruel medieval y Miravet de la Sierra dependeba de l'arcebispe de Zaragoza.
  
  En los sieglos XVIII y principios de lo sieglo XIX lo Mayestrato de Teruel se deciba las Baylías, fendo referencia a las tres bailías u comandas de los hespitalers: Aliaga, Castellot y Cantaviella. En lo sieglo XIX estió un important foco carlista, foco que teneba continación territorial con la comarca de Castellón dita Maestrat y con los Puertos de Bezeit.
  
  Toponimia 
  Orichinalment lo nombre Maestrazgo s'emplegaba en castellano pa lo norte de Castellón, una zona que en catalán se diz Maestrat y en aragonés medieval s'escriba Maestrado de Montesa. Lo toponimo Maestrazgo encomenzó a emplegar-se pa denominar zonas de Teruel quan os carlistas dirichitos por Cabrera se facioron fuertes en un enclau montanyoso entre Teruel, Castellón y Tarragona, con capital en Cantaviella y dimpués Moriella. Lo nombre Maestrazgo / Maestrat ha continato tenendo aplicación pa tierras teruelanas y castellonencas en lo sieglo XX como termin de promoción turistica (Mancomunidad turística del Maestrazgo), y s'emplega huei pa dicir a esta comarca.
  
  Territorio y población
  
  Se veiga tamién 
   Lista de molimentos d'o Mayestrato.